เตรียมเปิดใช้ทางลง ทางยกระดับรามคำแหง ขาเข้า ตั้งแต่วันที่ 15 มิถุนายนนี้
การรถไฟฟ้าขนส่งมวลชนแห่งประเทศไทย หรือ รฟม. เปิดเผยความคืบหน้าโครงการก่อสร้างรถไฟฟ้าสายสีส้ม ช่วงศูนย์วัฒนธรรมแห่งประเทศไทย - มีนบุรี (สุวินทวงศ์) ว่า ปัจจุบันงานโยธาโครงการรถไฟฟ้าสายสีส้มคืบหน้าร้อยละ 94.51 โดยกิจการร่วมค้า ซีเคเอสที ผู้รับจ้างก่อสร้างงานโยธาอุโมงค์ทางวิ่งและสถานีใต้ดิน สัญญาที่ 2 ช่วงรามคำแหง 12 – หัวหมาก ดำเนินการรื้อเชิงทางลง ทางยกระดับรามคำแหง ฝั่งขาเข้า เพื่อก่อสร้างสถานีรถไฟฟ้าใต้ดินสถานีรามคำแหง 12 ปัจจุบันได้คืนทางลง ทางยกระดับรามคำแหง ฝั่งขาเข้า เป็นที่เรียบร้อย พร้อมเปิดใช้งานวันที่ 15 มิถุนายน 2565 ตั้งแต่เวลา 05.30 น. เป็นต้นไป ตลอด 24 ชั่วโมง มีผลให้ช่องจราจรบนทางยกระดับรามคำแหง ฝั่งขาเข้าและฝั่งขาออก ใช้งานได้ฝั่งละ 2 ช่องทาง โดยเมื่อทางยกระดับรามคำแหง เปิดใช้งานได้ตามปกติแล้ว จะช่วยอำนวยความสะดวกด้านการจราจรบริเวณถนนรามคำแหง ให้ประชาชนได้รับความสะดวกสบายในการเดินทางเพิ่มมากขึ้น โดย รฟม. ได้เร่งรัดดำเนินงานก่อสร้างสร้างคืนพื้นที่ในจุดต่างๆ เพื่อช่วยบรรเทาปัญหาการจราจรที่ติดขัดในเขตกรุงเทพมหานคร โดยจะทยอยคืนพื้นที่ผิวจราจรตั้งแต่เดือนกรกฎาคม 2565 เป็นต้นไป